Lente in die tuin | Stillewe
September 22, 2015 September 22, 2015 ~ Jeanne
Dis sommer oor die algemeen ’n heerlike tyd in die tuin. Alles is groen en nuut en groei op topspoed. Die vyebome het reeds talle nuwegroen blare uitgestoot, asook ’n paar verdwaalde klein vye. Die bloubessies se fyn wit klokkie-blomme is stadig maar seker besig om om te skakel in poeierblou bessies, die suurlemoen- en lemmetjiebome dra swaar aan talle wit bloeisels (met hul hemelse geur) en die eerste roosknoppe sal, as ek dinge so kyk, binnekort oopgaan.
En dan is daar die voorbereidings wat getref moet word vir die somer-groentetuin, ’n taak waarmee ek geen pyn het nie, want somergroente bly my gunsteling. Binnekort sal ek al die boontjies en ertjies en pronkertjies, wanneer hulle klaar geblom het, uit die blombakke haal en begin plek en gereed maak vir die somer-oes – tamaties, eiervrugte, soetrissies, dalk ’n paar murgpampoentjies en, as die tyd reg is, reënboog-beet en -wortels. Heugelik.
< Previous Winter-wonder #39: Ranonkels
Next > Vir oulaas ’n winter-wonder